Asmaa Mahfouz

Asmaa Mahfouz (Kairo, 1985eko otsailaren 1a) Egiptoko ekintzailea da eta Apirilaren 6 Gazte Mugimenduaren sortzaileetako bat. Mona Eltahawy kazetariaren arabera, Mahfouzek 2011ko Egiptoko Iraultza baino astebete lehenago argitaratu zuen bideo-blogak matxinadaren hasieran lagundu zuen. Mahfouz Iraultzako Gazteen Koalizioko kidea da, eta Egiptoko iraultzaren buruetako bat zela diote.

2011n, "pentsamendu-askatasunaren Sajarov saria" jaso zuten bost emakumeetako bat izan zen, "mundu arabiarreko aldaketa historikoei" ekarpen garrantzitsuak egiteagatik. Ahmed al-Senussi, Razan Zaitouneh, Ali Farzat eta Mohamed Bouazizirekin partekatu zuen saria, Udaberri Arabiarreko pertsona ospetsu nabarmenekin.

Arabian Business aldizkariak eragin handiena duten bostehun arabiarren zerrendan 381. postuan kokatu zuen Mahfouz.

 Bizitza 
1985eko otsailaren 1ean jaio zen Mahfouz, Egipton, eta Kairoko Unibertsitatean graduatu zen, Enpresa Administrazioko titulua atera zuen. Handik denbora batera, Egiptoko beste gazte batzuekin elkartu zen Apirilaren 6 Gazte Mugimendua sortzeko. 2011ra arte, informatikan aritzen zen enpresa batean egiten zuen lan.

 Testuinguru historikoa 
Hosni Mubarakek 1981ean hartu zuen Egiptoko presidentetza. Bere agintaldian zehar, gero eta botere gehiago bildu eta askatasun indibidual ugari ezabatu zituen, poliziak bere aurkako kargurik izan gabe aktibistak atxilotzea ahalbidetzen zuen larrialdi lege bat ezarri zuen. Gobernuaren ustelkeria, aberats eta pobreen arteko desberdintasuna eta gizarte zerbitzuen urritasuna handitzen joan zen heinean, herritarrak  desengainatzen hasi ziren erregimenarekin. El Mahalla El Kubrako ehungintzako langileek, euren lan baldintzekin eta soldata baxuekin ados ez zeudenez, greba antolatu zuten 2008ko apirilean. Apirilaren 6 Gazte Mugimendua osatuko zuten gazte aktibistek babesa eman zieten langileei eta protesta hedatzera animatu zituzten Facebook eta bestelako sare sozialak erabilita. Kazetari independenteak bezala, haietako asko poliziak jazarri eta atxilotu zituen, baina grebalariei babesa ematen jarraitzen zuten. Asmaa Mahfouz gazte talde horretako kidea zen, eta urte horietan ikasi zuen sare sozialak modu eraginkorrean erabiltzen, protestak antolatzeko bitarteko gisa.

 2011ko urtarrileko altxamendua 
eskuinera|thumb|280x280px|Egiptoko Indar Armatuen Kontseilu Gorena ordezkatzen duen karikatura, sare sozialen bidez Mahfouzek bultzatutako aktibismoa mehatxatzen.
Mahfouz Kairoko 2011ko urtarrileko altxamendua piztu zuten protesten eragileetako bat izan zela adierazi zuten. Urtarrilaren 18an Facebookera igotako bideo blog batean, Mahfouzek dei egin zien egiptoarrei euren giza eskubideen alde protesta egiteko eta Mubaraken erregimenaren aurka daudela erakusteko. Bideoa YouTubera igo zuten eta egun gutxiren buruan birala bihurtu zen. Mahfouz Egiptoko nazioari zuzendu zitzaion eta manifestariei Askapenaren Plazan biltzeko deia egin zien, honakoa azalduz: "Lau egiptoarrek su eman diote beren buruari, hogeita hamar urtez bizi behar izan duten umiliazio, gose, pobrezia eta degradazioaren aurka protesta egiteko... Gaur, lauetako bat hil da". Ondoren, herrikideei "lotsa pixka bat izateko" eskatu zien, eta ekintzara pasatzera animatu zituen. "Su eman beharrean, egin dezagun zerbait positiboa... Etxean eserita geratzeak eta albistegietatik edo Facebooketik jarraitzeak umiliatuak izatera garamatza" zioen.

Al-Mihwar TV telebista katean egindako elkarrizketa batean, Mahfouzek esan zuen urtarrilaren 25a baino astebete lehenago bideo bat posteatu zuela Facebooken, Askapenaren Plazara protesta egitera joango zela iragartzeko. Egiptoko beste lau gaztek lagundu ziotela aipatu zuen, eta barne segurtasun indarrek berehala inguratu eta plazatik kanporatu zituztela.

Lehenengo bideoaren ondoren, gazteak beste bat posteatu zuen urtarrilaren 25ean plazara itzultzeko asmoa iragartzeko; hain zuzen ere,  Egipton jaiegun nazionala da egun horretan, indar britainiarrekin izandako liskar batean hildako poliziak oroitzen dituena. Bideo horretan, erronka bota zien egiptoarrei, kaleak har zitzaten: "Zure burua gizonezkotzat jotzen baduzu, zatoz nirekin urtarrilaren 25ean. Emakumeek protestetara ez luketela joan behar esaten duten horiek, kolpatuko dituztelako, ohore pixkat izan eta etorri nirekin urtarrilaren 25ean. Ez duela merezi esaten duten horiek, bizpahiru pertsona bakarrik egongo direlako, esan nahi dizuet zuek zaretela honen arrazoia, eta traidore batzuk, presidentea edo kalean kolpatzen gaituen edozein segurtasun-polizia bezala". 

Geroago, 2011n ere, Indar Armatuen Kontseilu Gorena difamatzeagatik atxilotu zuten Mahfouz, "txakurren kontseilua" deitu ostean. Gorte militarra ezarri zioten, eta, ondorioz, hainbat ekintzailek, tartean Mohamed El Baradei eta Ayman Nour presidente izateko hautagaiek, protesta egin zuten erabakiaren aurka. Azkenean, Mahfouz fidantzapean aske utzi zuten, Egiptoko hogei mila libera (gutxi gorabehera 3 350 dolar estatubatuar) ordaindu ostean. Fidantza ordaindu ostean, Kontseilu Gorenak bertan behera utzi zituen gaztearen eta beste ekintzaile baten, Loay Nagatyren, aurkako aldaketak. Bere abokatua Hossam Eisa izan zen.

2011ko urrian, Mahfouzek Sajarov saria (Europako Parlamentuak emandakoa) beste lau arabiarrekin partekatuko zuela iragarri zuten, askatasunaren eta giza eskubideen alde egindako borrokagatik aitortza eginez. Irabazleak aukeratzeaz arduratu zen batzordeak azaldu zuenez, Mahfouzen lorpena egiptoarrak motibatzea izan zen, Askapenaren Plazan euren eskubideen alde egin zezaten, YouTuben bideoak jarriz eta Facebook eta Twitterren postak argitaratuz. 2011ko abenduaren 14an Estrasburgon egindako zeremonian bi irabazle bakarrik aurkeztu ziren saria jasotzera; Mahfouz izan zen haietako bat.

 Occupy Wall Streeti babesa 
2011ko urriaren 23an, Occupy Wall Street mugimenduaren aldeko diskurtsoa eman zuen Mahfouzek Liberty Plaza Parken. Protestara zergatik joan zen galdetu zitzaionean, honela erantzun zuen: "Estatu Batuetan bizi diren asko solidarioak izan ziren gurekin. Hori dela eta, mundu osora iristen jarraitu behar dugu, guztiontzako mundu berri bat izatea posible delako".

 Atxiloketa 
2014ko urrian, Mahfouz hiru orduz atxilotu zuten Kairoko Nazioarteko Aireportuan, Bangkokera zihoan hegaldi bat hartzerakoan. Agintariek bere aurkako prozesu legalik martxan zuen egiaztatu nahi zuten. Aurrekarietan Hosni Mubaraken jarraitzaile bati egindako eraso bat zegoen, baina geroago jakin zen Mahfouz kargugabetua izan zela.

 Erreferentziak 

 Kanpo estekak 

 Meet Asmaa Mahfouz and the vlog that helped spark the revolution. YouTube 2011ko urtarrilaren 18ko bideoa

Kategoria:Egiptoarrak
Kategoria:Giza eskubideen aldeko ekintzaileak
Kategoria:Egiptoko aktibistak
Kategoria:Kairoko Unibertsitateko ikasleak
Kategoria:Sakharov sariaren irabazleak